Videm, 22. 3. 2015

Spoštovani gospod predsednik!

Sem Barbara Volek, učenka 8. razreda. Prihajam iz čudovitega Dobrepolja, ki je poznano po bogati zgodovini. Pišem Vam z namenom, ker bi rada to bogato in neprecenljivo zgodovino delila tudi z Vami.

Občina Dobrepolje je ena od občin v Republiki Sloveniji, ustanovljena leta 1994. Sicer spada med manjše občine, vendar njena preteklost in lepota sta neizmerni. Dobrepolje je kraška pokrajina, ki leži na Dolenjskem, od Ljubljane pa je na jugovzhodu oddaljena kakih 30 km.

Iz Dobrepolja izhaja mnogo uspešnih in znanih književnikov, pesnikov, kiparjev in slikarjev. Zagotovo Vas zanima še kaj več o Dobrepoljskih pomembnih možeh, zato Vas vabim, da nas obiščete. Z veseljem Vam bomo pokazali ne samo to, ampak še mnogo zanimivega. Sedaj pa bi rada namenila nekaj besed največjemu dobrepoljskemu sinu, kot so ga poimenovali sovaščani, Franu Jakliču.

Fran Jaklič se je rodil 6. decembra leta 1868 v Podgorici. Bil je pomemben književnik, ki je v svojih delih opisoval svoje življenje, domači kraj, naravo in prebivalce. Po Jakličevih delih sta začela delovati tudi rojaka likovna umetnika brata France in Tone Kralj.

Jaklič svojega očeta nikoli ni poznal in ga nikoli ni videl, vendar mu je mama utrdila vero in ljubezen vanj, tako da ga je imel rad. Mama mu je umrla, ko je imel komaj devet let, kar si je zelo težko predstavljati v današnjem času. Na srečo so zanj poskrbeli stara mati ter strici. Fran je bil dober učenec, zelo navezan na domači kraj. Ko so ga vpisali v gimnazijo, se je počutil, kot da so ga iztrgali iz njegovega domačega kraja. Velikokrat je pobegnil domov, čeprav je vedel, da bo moral nazaj.

Šolanje je bilo v tistih časih zelo težko, saj je bilo daleč od doma, tako da je skoraj izgubil stike z domačimi. Takrat niso poznali telefona, interneta, facebooka, kar si danes zelo težko predstavljamo. Za Frana pa je bilo to še težje, saj mu je v tem času umrl ded, strici so se odselili, stara mati s hčerami pa tudi ni vsega zmogla.

Za Frana je poskrbel babičin brat, ki je živel v Zdenski vasi, tako da se je moral odseliti iz svoje rodne vasi.

Po treh letih gimnazije se je vpisal na učiteljišče v Ljubljani. Začasno je poučeval po veliko šolah, nato se je preselil v Dobrepolje ter tam poučeval Dobrepoljce in jih dvignil iz neznanja. Ustanovil je kmetijsko podružnico; da pa bi kmetje svoje pridelke lažje prodajali, je ustanovil še Kmetijsko društvo Dobrepolje. Še pred tem je ustanovil tudi Bralno društvo. Nato se je poročil z učiteljico Ivano Arko iz Ribnice in skupaj sta imela devet otrok, kar je za danes skoraj nedojemljivo. Leta 1900 je bila sezidana tudi sedanja zadružna stavba, ki je trajni spomin nanj. Kmalu zatem je bila sezidana po njegovi zaslugi tudi osnovna šola, sedanja občinska stavba. Postal je nadučitelj in bil je zelo spoštovan.

Fran ni želel, da gre slovensko ozemlje pod vodstvo Jugoslavije in se po koncu prve svetovne vojne s tem ni mogel sprijazniti, vendar ga rojaki niso razumeli. Zaradi tega so mu grozili celo s smrtjo, kar je zelo pretresljivo. Moral je zapustiti Dobrepolje. Umrl je za rakom v Ljubljani. Na njegovem pogrebu, ki je bil 3. januarja 1938 v Ljubljani, je bilo ogromno ljudi, tudi Dobrepoljci. Govor na njegovem pogrebu je imel takratni dobrepoljski župan.

Sedaj imamo njegov rojstni dan, 6. december, za občinski praznik.

 Meni je najljubša njegova črtica iz življenja na vasi z naslovom Ti pa nimaš očeta.

V to črtico Jaklič vključi svoje življenje, saj tudi sam ni imel očeta. Črtica govori o otroku, ki tako kot Jaklič ni poznal svojega očeta, vendar mu je mama utrdila vero vanj, tako de je vsak večer molil tudi zanj. Potem so se vaški otroci norčevali iz njega, ker ni imel očeta. Objokan se je zatekel k mami, mama pa ga je le ljubeče objela. Oče se je otroku vtisnil v spomin kot velik in močan mož in imel ga je rad.

V Jakličev spomin v centru Dobrepolja stoji Jakličev dom, pred njim pa njegov doprsni kip.

Moj namen je bil, da Vam osvetlim, kako velikega človeka smo imeli v Dobrepolju, čeprav verjetno Vi za njega sploh še niste slišali. Izgorel je za Dobrepolje in Dobrepoljce. Vse svoje življenje je dal za ta košček Slovenije, ta košček naše rodne domovine, na kar smo zelo ponosni in za kar smo mu sedaj zelo hvaležni.

Lepo Vas pozdravljam.

 Barbara Volek, 8. r